As jy die gewilde Netflix-misdaadreeks Narcos oor die gewelddadige lewe van Pablo Escobar en georganiseerde misdaad in Colombia gekyk het en dalk dink dit gebeur nie in Suid-Afrika nie, sal hierdie boek jou tot ander insigte bring.
Van Loggerenberg, wat homself as ’n belastingspeurder beskryf, het in 2015 ná 16 jaar by die SAID bedank terwyl hy die hoof was van ’n eenheid wat ondersoeke na belastingontduikers gedoen het.
Die boek fokus op ’n magdom groot sake wat deur die SAID ondersoek is, byvoorbeeld Dave King wie se belastingsaak 13 jaar geduur het. Wie onthou nog vir Metcash en die BTW-eise wat hy ingedien het vir vals transaksies? Ook die ondersoek en vervolging van die sokkerbaas
Van Loggerenberg pak elke saak hoofstuk vir hoofstuk aan, maar verduidelik ook hoe belastingwetgewing werk, die beginsel van “betaal nou, argumenteer later”, en staan ’n hele hoofstuk af aan die verskillende skelmstreke wat gebruik word om belasting te ontduik.
Death and Taxes laat ’n mens besef watter skreiende onreg die gebeure by die SAID vir alle Suid-Afrikaners was: Dit belig die rol wat dié instelling in die verlede gespeel het om groot name in die onderwêreld aan die pen te laat ry en verduidelik wie almal baat vind by die huidige aftakeling van die instelling.
Death and Taxes eindig op ’n donker noot, en hoewel dit sekerlik ’n belangrike boek met hope interessante inligting is, is dit nie maklik leesbaar nie. Almal wat ’n onderneming bedryf en belasting betaal, sal hierin belang stel, maar uiteindelik is dit komplekse leesstof wat waarskynlik verteerbaarder sal wees vir mense in die belastingbedryf.